ผู้รับบำนาญอายุ70ปีขึ้น แห่ยื่นรับบำเหน็จดำรงชีพ2,396ราย
กรมบัญชีกลางเตรียมจ่ายบำเหน็จดำรงชีพให้กับผู้รับบำนาญที่มีอายุตั้งแต่ 70 ปีขึ้นไป รอบแรก2,396ราย
7 ก.ค. 2562

กรมบัญชีกลางเตรียมจ่ายบำเหน็จดำรงชีพให้กับผู้รับบำนาญที่มีอายุตั้งแต่ 70 ปีขึ้นไป รอบแรก2,396ราย
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางเตรียมจ่ายบำเหน็จดำรงชีพให้ผู้รับบำนาญที่มีอายุตั้งแต่ 70 ปีขึ้นไป หากผู้รับบำนาญที่เคยขอรับบำเหน็จดำรงชีพในอัตรา 15 เท่าของบำนาญรายเดือนที่ได้รับ ในช่วงอายุ 60 ปี และ 65 ปีไปแล้ว และยังไม่ครบตามสิทธิซึ่งรวมกันแล้วต้องไม่เกิน 500,000 บาท ซึ่งผู้รับบำนาญที่มีอายุตั้งแต่ 70 ปีขึ้นไปและมีสิทธิ ได้รับบำเหน็จดำรงชีพ มีจำนวนทั้งสิ้น 64,858 ราย (ข้อมูล ณ วันที่ 3 กรกฎาคม 2562) แบ่งเป็น
1) ผู้มีสิทธิที่ไม่มีหนี้บำเหน็จค้ำประกัน จำนวน 47,866 ราย ได้ยื่นรับสิทธิแล้ว จำนวน 1,786 ราย ผู้มีสิทธิกลุ่มนี้กรมบัญชีกลาง จะดำเนินการโอนเงินที่ได้รับเพิ่มตามสิทธิเข้าบัญชีเงินฝากธนาคารโดยตรงของผู้รับบำนาญ หลังจากที่ได้ตรวจสอบข้อมูลว่าถูกต้อง ครบถ้วนแล้ว ซึ่งจะโอนเงินเป็น 3 รอบ ได้แก่ รอบที่ 1 กรณียื่นขอรับสิทธิภายในวันที่ 3 ของเดือน จะได้รับเงินวันที่ 10 ของเดือน รอบที่ 2 กรณียื่นขอรับสิทธิภายในวันที่ 12 ของเดือน จะได้รับเงินวันที่ 23 ของเดือน และรอบที่ 3 กรณียื่นขอรับสิทธิภายในวันที่ 23 ของเดือน จะได้รับเงินวันที่ 31 ของเดือน จะเริ่มจ่ายเงินรอบแรกในวันที่ 10 กรกฎาคม 2562
2) ผู้มีสิทธิที่มีหนี้บำเหน็จค้ำประกัน มีจำนวน 16,992 ราย ได้ยื่นรับสิทธิแล้ว 610 ราย กลุ่มนี้กรมบัญชีกลางจะยกเลิกหนังสือรับรองสิทธิฉบับเดิม และจะออกหนังสือรับรองสิทธิบำเหน็จค้ำประกันฉบับใหม่ให้กับผู้มีสิทธิที่ได้รับ การตรวจสอบข้อมูลว่าถูกต้อง ครบถ้วนแล้ว เพื่อนำหนังสือรับรองฉบับใหม่ไปยื่นกับธนาคารเดิมที่มีหนี้บำเหน็จ ค้ำประกันค้างอยู่ เพื่อให้ธนาคารตรวจสอบข้อมูลและดำเนินการในระบบเกี่ยวกับยอดหนี้ของผู้รับบำนาญ แล้วธนาคารจะแจ้งให้ส่วนราชการผู้เบิกบำนาญทราบ เพื่อดำเนินการขอให้กรมบัญชีกลางสั่งจ่ายและโอนบำเหน็จดำรงชีพ ให้ผู้รับบำนาญต่อไป
สำหรับผู้รับบำนาญที่ได้ตรวจสอบว่ามีสิทธิและข้อมูลถูกต้อง ครบถ้วนแล้ว สามารถยื่นคำขอรับบำเหน็จดำรงชีพตามสิทธิที่ได้รับได้ที่ส่วนราชการผู้เบิกบำนาญ ได้ตั้งแต่บัดนี้เป็นต้นไป น.ส.สุทธิรัตน์ กล่าวว่า ผู้รับบำนาญที่ยังไม่มายื่นรับสิทธิหรืออายุยังไม่ถึง 70 ปีบริบูรณ์ สามารถตรวจสอบสิทธิและขอแบบคำนวณบำเหน็จดำรงชีพเบื้องต้น (ประมาณการ) ได้ด้วยตนเอง ในระบบ E-Filing ได้ สำหรับการตรวจสอบสิทธิล่วงหน้าของผู้รับบำนาญที่อายุยังไม่ถึง 70 ปีบริบูรณ์ จะเป็นข้อมูลประกอบการวางแผนชีวิตก่อนอายุครบ 70 ปี หากมีข้อสงสัยสามารถสอบถามรายละเอียดเพิ่มเติมหรือตรวสอบสิทธิของตนเองได้ที่ส่วนราชการผู้เบิกบำนาญของตนเอง หรือโทรศัพท์สอบถามกรมบัญชีกลางได้ที่หมายเลข 02-1277000 ต่อ 6214, 4512, 4250 และ 4212 สำหรับส่วนภูมิภาค สอบถามได้ที่สำนักงานคลังเขต 1-9 หรือสำนักงานคลังจังหวัดทุกจังหวัด ในวันและเวลาราชการ